Idrettslige sanksjoner relatert til Russlands invasjon av Ukraina 2022

Idrettslige sanksjoner relatert til Russlands invasjon av Ukraina 2022 er internasjonale sanksjoner mot Russland som idrettsnasjon, russiske utøvere og lag, samt russiske sponsorer som følge av landets invasjon av Ukraina i 2022. Enkelte av disse sanksjonene rammer også Belarus ettersom landet har lagt til rette for den russiske krigsmaktens fremferd. Krigsutbruddet har også ført til omfattende protester blant idrettsutøvere.
Den internasjonale olympiske komité har bedt om at Russland utestenges fra all internasjonal idrett.
Det internasjonale akeforbundet (FIL) avgjorde 2. mars at russiske utøvere ikke får delta i deres konkurranser. Belarus er ikke medlem av FIL.
Det internasjonale badmintonforbundet (BWF) har avgjort at ingen russiske eller belarusiske utøvere kan delta i konkurranser de administrerer. Dette gjelder blant annet for verdensserien i badminton 2022.
Det internasjonale baseball- og softballforbundet (WBSC) har avgjort at ingen russiske eller belarusiske utøvere eller lag kan delta i konkurranser de administrerer.
Som følge av krigsutbruddet nektet Storbritannia visum til belarusiske basketballspillere som skulle spille en kamp i Newcastle.
Den georgiske basketballstjernen Tornike Shengelia har varslet at han forlater sitt russiske klubblag CSKA Moskva i protest mot krigsutbruddet.
Det internasjonale basketballforbundet (FIBA) avgjorde 1. mars at russiske lag ikke får delta i deres konkurranser i overskuelig fremtid.
Europamesterskapet i curling 2022 var tildelt den russiske byen Perm, men russerne er blitt fratatt mesterskapet.
Presidenten i det internasjonale fekteforbundet (FIE) Alisher Usmanov trakk seg midlertidig, grunnet at han ble satt på en sanksjons-liste av EU. Usmanov er en av oligarkene med sterke bånd til Vladimir Putin.
Russian Grand Prix er avlyst som følge av krigsutbruddet. Før dette ble offisielt hadde flere av de fremste førerne uttalt at de ikke hadde intensjon om å delta i løpet.
Senere kom Formel 1 med en uttalelse om at det ikke ville bli arrangert løp i Russland i fremtiden.
Det amerikanske Formel 1-laget Haas har avsluttet sin sponsoravtale med det russiske selskapet Uralkali, samt at de har terminert kontrakten med den russiske føreren Nikita Mazepin.
Det europeiske fotballforbundet har besluttet at mesterligafinalen som skulle bli spilt i St. Petersburg i mai er flyttet til Paris. 28. februar ble det også meldt at UEFA hadde bestemt seg for å kaste det russiske fotballaget Spartak Moskva ut av Europaligaen i fotball for menn.
Russland er ett av fire lag som er kvalifisert for play-off til VM i fotball 2022. De tre øvrige lagene Sverige, Polen og Tsjekkia har alle signalisert at de ikke har ønsket å møte Russland til kamp. FIFA har besluttet at det russiske laget får spille sine kamper på nøytral bane uten tilskuere, men Polen har gjort det klart at de ikke under noen omstendigheter vil spille mot det russiske laget. Det engelske fotballforbundet har også gjort det klart at deres landslag ikke på noe vis vil spille mot Russland i «overskuelig fremtid». 28. februar snudde FIFA og kunngjorde at de sammen med UEFA har suspendert alle russiske klubblag og landslag.
Den tyske fotballklubben Schalke 04 hadde det russiske selskapet Gazprom som hovedsponsor, men valgte å avbryte kontrakten. Manchester United har avsluttet en sponsoravtale med det russiske flyselskapet Aeroflot. UEFA har også kansellert sin sponsoravtale med russiske Gazprom. Den britiske fotballklubben Everton FC har avsluttet sine sponsoravtaler med de russiske selskapene USM Holdings, MegaFon og Yota.
Adidas har terminert sin sponsoravtale med det russiske fotballforbundet.
Tyske Markus Gisdol trakk seg som manager i den russiske fotballklubben Lokomotiv Moskva i protest mot krigsutbruddet, mens landsmannen Daniel Farke trakk seg som manager i klubben Krasnodar sammen med tre assistenttrenere. Ukrainske Andrej Voronin har også trukket seg som assistenttrener for Dynamo Moskva.
Spillerorganisasjonen FIFPro har anmodet FIFA om å la utenlandske fotballspillere som spiller for russiske profflag terminere sine kontrakter og knytte seg til nye klubber uten sanksjoner mot spillerne.
Spillprodusenten EA som utgir FIFA 22 har meldt at de vil fjerne alle russiske lag fra spillet i solidaritet med det ukrainske folket.
Norge trakk seg fra verdenscupen i freestyle i Bakuriani i Georgia grunnet nærheten til Russland.
Det internasjonale friidrettsforbundet har besluttet å utestenge alle russiske og belarusiske utøvere fra internasjonale konkurranser.
Organisasjonen Fédération internationale de gymnastique som bl.a. organiserer turn og trampoline har vedtatt at russiske og belarusiske utøvere kun kan delta som nøytrale deltakere på internasjonale konkurranser, at alle arrangementer i Russland er kansellerte, og at det ikke vil bli satt opp nye arrangementer på russisk jord. Norges Gymnastikk- og Turnforbund har kritisert tiltakene som de mener er for milde.
Det europeiske håndballforbundet har besluttet å utestenge Russland og Belarus på ubestemt tid.
Håndball-EM 2026 for kvinner skulle opprinnelig bli arrangert i Russland i 2026, men som følge av den pågående krigen i Ukraina, ble Russland fratatt mesterskapet. Mesterskapet skulle spilles i Moskva og St. Petersburg.
Den finske klubben Jokerit, som siden 2014 hadde spilt i russiske Kontinental Hockey League (KHL), valgte den 25. februar å trekke seg fra KHL-sluttspillet, mens den latviske KHL-klubben Dinamo Riga kunngjorde å trekke seg helt fra ligaen to dager senere.
Den 27. februar 2022 sendte ishockeyforbundene fra åtte medlemsland — Estland, Latvia, Litauen, Polen, Norge, Storbritannia, Sveits og Tyskland — en oppfordring til IIHF om å utestenge russiske og belarusiske lag, utøvere og tillitsvalgte på alle nivå i internasjonal ishockey og å stanse IIHFs samarbeid med den russiske Kontinental Hockey League (KHL).
Dagen etter kom Finlands ishockeyforbund (Suomen Jääkiekkoliitto) med en pressemelding at de ikke ville akseptere at Russland og Belarus deltok i årets verdensmesterskap, som skulle avvikles i Finland. De krevde også utestengelsen av Russland og Belarus fra internasjonal ishockey og at Finland ikke ville spille landskamper mot deres landslag. Senere samme dag kunngjorde også det tsjekkiske ishockeyforbundet (Český svaz ledního hokeje) at de ville boikotte alle landskamper mot Russland og Belarus. Ishockeyforbundene til Finland, Tsjekkia og Sverige (Svenska ishockeyförbundet) uttalte også at Russland ikke ville få delta i resten av sesongens Euro Hockey Tour-turneringer. Ifølge presidenten i det finske ishockeyforbundet, Harri Nummela, sikter man på å erstatte Russland med det høyest rangerte europeiske laget til sesongen 2022/23.
Kvelden den 28. februar vedtok IIHF å utestenge alle russiske og belarusiske klubber og landslag fra IIHF-turneringer på ubestemt tid. De fratok samtidig Russland vertsskapet til å arrangere junior-VM i ishockey 2023, som etter planen skulle ha blitt avholdt i Novosibirsk og Omsk. Russland var opprinnelig også tildelt VM for menn i St. Petersburg i 2023, men fremtiden til denne turneringen vil bli avgjort på et senere tidspunkt. I pressemeldingen sa IIHF-president Luc Tardif følgende:
Det internasjonale judoforbundet har suspendert Vladimir Putins ærestittel i organisasjonen.
Samtidig ble Judo Grand Slam i Kazan som skulle foregå i mai 2022 avlyst.
Den 28. februar trakk presidenten i det europeiske judoforbundet (EJU) seg på grunn av invasjonen.
2. mars avgjorde IJF at russiske utøvere kunne delta i deres konkurranser under nøytralt flagg.
Det internasjonale femkampforbundet (UIPM) har avgjort at ingen russiske eller belarusiske utøvere kan delta i konkurranser de administrerer.
Det internasjonale padleforbundet (ICF) har avgjort at ingen russiske eller belarusiske utøvere kan delta i konkurranser de administrerer.
Den internasjonale paralympiske komite (IPC) avgjorde 2. mars at russiske og belarusiske utøvere får delta under Paralympiske vinterleker 2022. De får derimot ikke delta under sine respektive land, men må delta under nøytralt navn og flagg. Deres resultater telte ikke opp mot den offisielle medaljestatistikken og det blir ikke spilt nasjonalsanger for eventuelle vinnere. De vil likevel motta medaljene de vinner.
Dagen etter gjorde IPC helomvending, og ingen russiske eller belarusiske utøvere får delta i paralympics.
Det internasjonale roforbundet (FISA) har avgjort at ingen russiske eller belarusiske utøvere kan delta i konkurranser de administrerer.
Det internasjonale rugbyforbundet (WR) har avgjort at ingen russiske eller belarusiske utøvere kan delta i konkurranser de administrerer.
World Sailing har avgjort at ingen russiske eller belarusiske utøvere kan delta i konkurranser de administrerer.
Det tyske seilsportforbundet har terminert sin sponsoravtale med det russiske selskapet Gazprom.
Moskva var tildelt Sjakk-OL 2022, men Det internasjonale sjakkforbundet har fratatt dem mesterskapet, samt flyttet sin årlige kongress ut av landet. Forbundet har også brutt sponsorsamarbeid med russiske selskaper.
Russiske sjakkspillere er blitt nektet deltakelse i turneringen Norway Chess.
Norge trakk seg fra verdenscupen i snøbrett i Bakuriani i Georgia grunnet nærheten til Russland.
Det internasjonale skiforbundet besluttet først at russiske utøvere ikke kunne konkurrere for Russland, men at de kunne delta som nøytrale deltakere. Avgjørelsen møtte kraftig kritikk, og selv om Norges Skiforbund uttalte at de ikke ønsket russiske deltakere i verdenscuprennene i Holmenkollen og Drammen i mars, aksepterte arrangørene først FIS sin beslutning om å la russerne delta. Coop som sponser de norske verdenscuprennene har varslet at de vil endre sin logo på startnumrene slik at den viser fargene i det ukrainske flagget. 1. mars meldte Norges Skiforbund at de uavhengig av FIS sin beslutning ville nekte russerne å delta. Arrangøren av sprintrennet i Drammen hadde da truet med å trekke seg dersom russiske løpere fikk delta på arrangementet. De russiske langrennsløperne som allerede var ankommet Norge reagerte da med å reise hjem. Det belarusiske laget har trukket seg fra sprintrennet i Drammen.. På ettermiddagen 1. mars snudde FIS, og meldte i en pressemelding at russiske utøvere likevel ble utestengt fra alle konkurranser i sesongen 2021-2022.
Russland er fratatt verdenscuprennene i langrenn, hopp og fristil som skulle ha vært arrangerte i mars 2022. Før dette hadde allerede det norske og det svenske skiforbundet meldt at de ikke ville sende utøvere til disse arrangementene. Dette var også utøvernes ønske.
Selskapet Brav som står bak merkenavnene Swix og Toko, har brutt sponsorsamarbeid med samtlige russiske utøvere. Den norske skiprodusenten Madshus har stanset all virksomhet i Russland og Belarus.
Det internasjonale skiskytterforbundet besluttet først at russiske utøvere ikke kunne konkurrere for sitt hjemland, men at de kunne delta som nøytrale deltakere. Det russiske og det belarusiske landslaget svarte med å trekke sine lag for resten av sesongen. På et styremøte 1. mars ble det imidlertid besluttet at utøvere fra Russland og Belarus utestenges helt fra konkurranser.
Russiske utøvere har meldt forfall til EM i luftvåpen som arrangeres på Hamar i mars 2022. Det europeiske skytterforbundet fjernet Russland som vertsnasjon for EM i skyting 2022, som skulle funnet sted i august 2022.
Den 1. mars avgjorde ISSF at russiske og belarusiske utøvere ikke får delta i deres konkurranser. Dette gjaldt umiddelbart, og gjaldt også for det pågående verdenscupstevnet i Kairo.
VM i skyting 2023 er fortsatt tildelt Moskva.
Norges Skøyteforbund har uttalt et ønske om å utestenge russiske utøvere fra verdensmesterskapet som skal arrangeres i Vikingskipet i mars. Det russiske laget har trukket seg frivillig fra mesterskapet. 1. mars besluttet Det internasjonale skøyteforbundet at russiske og belarusiske utøvere utestenges fra internasjonale konkurranser.
Norges Svømmeforbund har tatt avstand fra Russlands krigshandlinger og har oppfordret det internasjonale svømmeforbundet om å kansellere alle arrangement i Russland. 27. februar ble det gjort klart at Russland fratas verdensmesterskapet for juniorer som skulle ha vært arrangert i august 2022.
Også verdensserien i stuping og verdenscupen i synkronsvømming som skulle blitt arrangert i Kazan i april 2022 ble avlyst. Kortbane-VM i svømming 2022 som blir arrangert i desember 2022 er fortsatt tildelt Kazan.
Det internasjonale svømmeforbundet fratok også Vladimir Putins orden i forbundet, men russikse utøvere kan delta som nøytrale.
Det internasjonale sykkelforbundet har offisielt fordømt krigshandlingene, men har ikke bestemt seg for konkrete tiltak.
Tour of Norway har besluttet å utestenge det russiske profflaget Gazprom-RusVelo. Laget har også mistet viktige sponsorer som følge av krigsutbruddet.
UCI avgjorde 1. mars at russiske og belarusiske lag og sponsorer ble utestengt fra sporten, men utøvere fra Russland og Belarus kan delta som nøytrale utøvere. Alle sykkelritt arrangert av UCI i Russland og Belarus er avlyst, inkludert begge lands nasjonale mesterskap.
Russlands president Vladimir Putin har hatt sort belte i taekwondo, men dette ble grunnet krigshandlingene suspendert av Det internasjonale taekwondoforbundet som samtidig har gjort det klart at ingen russiske eller belarusiske utøvere kan delta i konkurranser de administrerer.
Ukraina har henstilt det internasjonale tennisforbundet til å utestenge alle russiske og belarusiske utøvere fra internasjonale konkurranser. 25. februar uttalte forbundet at de har kansellert alle konkurranser i Russland.
Russiske tennisspillere har så langt ikke blitt nektet deltakelse i internasjonale turneringer. Da den ukrainske tennisspilleren Elina Svitolina ble satt opp mot russiske Anastasia Potapova i første runde av turneringen Monterrey Open, valgte hun først å trekke seg i protest. Hun ombestemte seg senere, og vant kampen 6-2, 6-1.
Den 1. mars suspenderte WTA og ATP den kombinerte turneringen Kremlin Cup som skulle foregå i oktober 2022. Samtidig ble de russiske og belarusiske lagene i Davis-cupen og Billie Jean King Cup kastet ut av turneringen. Russiske og belarusiske spillere må også konkurrere under nøytralt flagg i individuelle turneringer.
Det internasjonale triatlonforbundet (ITU) har avgjort at ingen russiske eller belarusiske utøvere kan delta i konkurranser de administrerer.
Russland var tildelt verdensmesterskapet i volleyball for herrer i 2022, men 1. mars 2022 opplyste Det internasjonale volleyballforbundet (FIVB) at mesterskapet, som skal avvikles i august og september, ikke blir gjennomført i Russland, og at det arbeides med å finne en ny arrangør. Senere samme dag opplyste FIVB at russiske og belarusiske klubb- og landslag er utestengt fra alle internasjonale og kontinentale turneringer på ubestemt tid.
Den europeiske olympiske komite (EOC) avgjorde 2. mars at utøvere fra Russland og Belarus ikke får delta under Vinter-EYOF 2022 som foregår i Vuokatti fra 20. til 25. mars.
Jekaterinburg, som skulle arrangere Gymasiaden i 2024 er fratatt mesterskapet.
Jekaterinburg skulle også ha arrangert konferansen SportAccord i mai 2022, men også denne ble avlyst.
Russiske og belarusiske utøvere er utestengt fra å delta i Verdenslekene 2022 som blir arrangert i USA fra 7. til 17. juli.